CELEX: 52015PC0375
Language: hu
Date: 2015-07-31
Title: Javaslat A TANÁCS HATÁROZATA az Európai Unió és az Örmény Köztársaság közötti, a vízumok kiadásának megkönnyítéséről szóló megállapodással létrehozott vegyes bizottságnak a vegyes bizottság eljárási szabályzatának elfogadásáról szóló határozatával kapcsolatosan az Európai Unió által képviselt álláspont meghatározásáról

EURÓPAI BIZOTTSÁG
            Brüsszel, 2015.7.31.
            COM(2015) 375 final
            2015/0164(NLE)
            Javaslat
            A TANÁCS HATÁROZATA
            az Európai Unió és az Örmény Köztársaság közötti, a vízumok kiadásának megkönnyítéséről szóló megállapodással létrehozott vegyes bizottságnak a vegyes bizottság eljárási szabályzatának elfogadásáról szóló határozatával kapcsolatosan az Európai Unió által képviselt álláspont meghatározásáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               Az Európai Unió és Örményország közötti, a vízumok kiadásának megkönnyítéséről szóló megállapodás 2014. január 1-jén lépett hatályba. A viszonosságon alapuló megállapodás meghatározta a jogilag kötelező erejű jogokat és kötelezettségeket az örmény állampolgárok számára történő vízumkiadás megkönnyítése céljából. E megállapodás 12. cikke létrehozott egy vegyes bizottságot, amelynek feladata a megállapodás végrehajtásának felügyelete. E rendelkezés (4) bekezdése értelmében a bizottság elfogadja eljárási szabályzatát.
            
            
               Az eljárási szabályzat határozza meg a bizottsági ülések és a bizottsági munka szervezésének gyakorlati kérdéseit.
            
            
               2.AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               A bizottság első ülésén a jelen tanácsi határozati javaslathoz csatolt eljárási szabályzat tekintetében az örmény féllel megállapodás született. 2014. november 10-én a Bizottság hivatalos konzultációt folytatott az EU és Örményország közötti vízumkönnyítési vegyes bizottság eljárási szabályzatának tervezetéről a vízummunkacsoporttal, amely a tervezethez nem fűzött megjegyzést. Az eljárási szabályzat szövege más, hatályban lévő (különösen az Oroszországgal, Ukrajnával, Moldovával és Grúziával kötött) uniós vízumkönnyítési megállapodásokhoz kapcsolódóan a Bizottság által már elfogadott, hasonló dokumentumok alapján készült.
            
            
            
               3. PÉNZÜGYI ÉS KÖLTSÉGVETÉSI HATÁS
            
            
               E javaslatnak nincsenek az EU költségvetését érintő vonzatai.
            
            
               2015/0164 (NLE)
            
            
               Javaslat
            
            
               A TANÁCS HATÁROZATA
            
            
               az Európai Unió és az Örmény Köztársaság közötti, a vízumok kiadásának megkönnyítéséről szóló megállapodással létrehozott vegyes bizottságnak a vegyes bizottság eljárási szabályzatának elfogadásáról szóló határozatával kapcsolatosan az Európai Unió által képviselt álláspont meghatározásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 77. cikke (2) bekezdésének a) pontjára, összefüggésben a 218. cikke (9) bekezdésével,
            
            
               tekintettel az Európai Közösség és az Örmény Köztársaság közötti, a vízumok kiadásának megkönnyítéséről szóló megállapodás megkötéséről szóló, 2013. október 22-i 2013/628/EU tanácsi határozatra
                  1
               ,
            
            
               tekintettel az Európai Bizottság javaslatára,
            
            
               mivel:
            
            
               (1)Az Európai Unió és az Örmény Köztársaság közötti, a vízumok kiadásának megkönnyítéséről szóló megállapodás
                  2
                (a továbbiakban: a megállapodás) 2014. január 1-jén hatályba lépett.
            
         
         
            
               (2)A megállapodás 12. cikke vegyes bizottságot (a továbbiakban: a bizottság) hoz létre.
            
            
               (3)A megállapodás 12. cikkének (4) bekezdése szerint a bizottság elfogadja eljárási szabályzatát. 
            
            
               (4)Ezért indokolt meghatározni az Unió álláspontját a bizottság által elfogadandó eljárási szabályzattal kapcsolatban,
            
            
               ELFOGADTA EZT A HATÁROZATOT:
            
            
               1. cikk
            
            
               (1) Az Európai Unió és Örményország közötti, a vízumok kiadásának megkönnyítéséről szóló megállapodás 12. cikkével létrehozott vegyes bizottságban az eljárási szabályzat elfogadására vonatkozóan az Európai Unió által képviselt álláspontot az e határozathoz mellékelt vegyes bizottsági határozattervezet képezi.
            
            
               (2) Az Uniót a vegyes bizottságban képviselő személyek – a Tanács további határozata nélkül – elfogadhatnak kisebb technikai javításokat a határozattervezethez.
            
            
               2. cikk
            
            
               Ez a határozat az Európai Unió Hivatalos Lapjában való kihirdetésének napján lép hatályba.
            
            
               Kelt Brüsszelben, 
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  HL L 289., 2013.10.31., 1. o.
               
               
                  
                     (2)
                  HL L 289., 2013.10.31., 2. o.
               
            
      
    ---documentbreak--- 
      
         
               EURÓPAI BIZOTTSÁG
            Brüsszel, 2015.7.31.
            COM(2015) 375 final
            MELLÉKLET
            a következőhöz:
            Javaslat
            A TANÁCS HATÁROZATA
            az Európai Unió és az Örmény Köztársaság közötti, a vízumok kiadásának megkönnyítéséről szóló megállapodással létrehozott vegyes bizottságnak a vegyes bizottság eljárási szabályzatának elfogadásáról szóló határozatával kapcsolatosan az Európai Unió által képviselt álláspont meghatározásáról
            
               
         
         
            
               MELLÉKLET
            
            
               AZ EURÓPAI UNIÓ ÉS AZ ÖRMÉNY KÖZTÁRSASÁG KÖZÖTTI, A VÍZUMOK KIADÁSÁNAK MEGKÖNNYÍTÉSÉRŐL SZÓLÓ 2015. ...-I MEGÁLLAPODÁS ÁLTAL LÉTREHOZOTT VÍZUMKÖNNYÍTÉSI VEGYES BIZOTTSÁG .../2015 SZ. HATÁROZATA AZ ELJÁRÁSI SZABÁLYZATÁNAK ELFOGADÁSÁRÓL
            
            
            
            
               (…/…/…)
            
            
            
               A BIZOTTSÁG,
            
            
               tekintettel az Európai Unió és az Örmény Köztársaság közötti, a vízumok kiadásának megkönnyítéséről szóló megállapodásra (a továbbiakban: a megállapodás) és különösen annak 12. cikke (4) bekezdésére,
            
            
               mivel e megállapodás 2014. január 1-jén hatályba lépett,
            
            
               AZ ALÁBBI ELJÁRÁSI SZABÁLYZAT ELFOGADÁSÁRÓL HATÁROZOTT:
            
            
               1. cikk
            
            
               Elnökség
            
            
               A vízumkönnyítési vegyes bizottság elnökségi teendőit az Európai Unió és az Örmény Köztársaság egy-egy képviselője közösen látja el.
            
            
               2. cikk
            
            
               A vegyes bizottság feladatai
            
            
               (1)A megállapodás 12. cikke (2) bekezdésének értelmében a vízumkönnyítési vegyes bizottság különösen az alábbi feladatokat látja el:
            
            
               a)felügyeli e megállapodás végrehajtását;
            
            
               b)javaslatokat tesz e megállapodás módosítására vagy kiegészítésére;
            
            
               c)rendezi az e megállapodás rendelkezéseinek értelmezésével vagy alkalmazásával kapcsolatos vitákat.
            
         
         
            
               (2)A vízumkönnyítési vegyes bizottság a megállapodás végrehajtásának elősegítése érdekében iránymutatásokat vagy „bevált módszereket” tartalmazó ajánlásokat fogadhat el.
            
            
            
               3. cikk
            
            
               Ülések
            
            
               (1)A vízumkönnyítési vegyes bizottság szükség szerint, a felek kérésére, de legalább évente egyszer ülésezik.
            
            
               (2)A felek – eltérő megegyezés hiányában – felváltva biztosítják az ülések helyszínét.
            
            
               (3)A vízumkönnyítési vegyes bizottság üléseit a társelnökök hívják össze.
            
            
               (4)A társelnökök tűzik ki az ülés időpontját, és a megfelelő felkészülés érdekében kellő időben, lehetőleg tizennégy nappal az ülés előtt elküldik egymásnak a szükséges dokumentumokat.
            
            
               (5)Az ülést vendégül látó fél intézi a logisztikai ügyeket.
            
            
               4. cikk
            
            
               Küldöttségek
            
            
               (1)A felek legalább hét nappal az ülés megkezdése előtt értesítik egymást küldöttségük tervezett összetételéről.
            
            
               (2)Az Európai Uniót a tagállamok szakértői által támogatott Európai Bizottság képviseli.
            
            
               5. cikk
            
            
               Az ülések napirendje
            
            
               (1)A társelnökök legkésőbb tizennégy nappal az adott ülés kezdete előtt elkészítik az ülés napirendtervezetét. A napirendtervezet azon napirendi pontokat foglalja magában, amelyek felvételére valamely társelnök legkésőbb tizennégy nappal az ülés kezdete előtt felkérést kapott.
            
            
               (2)Az ülést megelőzően a felek bármelyike bármikor új pontokkal egészítheti ki a napirendtervezetet, amennyiben a másik fél hozzájárul a módosításhoz. Az új pontok napirendtervezetbe történő felvételére irányuló kéréseket írásban kell megküldeni, és ezeket a lehetőségekhez mérten figyelembe kell venni.
            
            
               (3)A végleges napirendet a társelnökök az egyes ülések kezdetekor fogadják el. Amennyiben a felek erről megállapodnak, a napirendtervezetben nem szereplő pont is napirendre vehető; ezt a lehetőségekhez mérten figyelembe kell venni.
            
            
               6. cikk
            
            
               Az ülések jegyzőkönyvei
            
         
         
            
               (1)Az ülést vendégül látó társelnök a lehető leghamarabb elkészíti a jegyzőkönyvtervezetet.
            
            
               (2)A jegyzőkönyv – általános szabályként – minden napirendi pontra vonatkozóan az alábbiakat tartalmazza:
            
            
               a)a vízumkönnyítési vegyes bizottságnak benyújtott dokumentumok;
            
            
               b)azon nyilatkozatok, amelyek felvételét valamelyik fél kérte; valamint
            
            
               c)valamely napirendi ponttal kapcsolatban hozott határozatok, megtett ajánlások, illetve elfogadott következtetések.
            
            
               (3)A jegyzőkönyv a részt vevő küldöttségek tagjainak felsorolását is tartalmazza, megjelölve az általuk képviselt minisztériumot, ügynökséget vagy intézményt.
            
            
               (4)A vízumkönnyítési vegyes bizottság a következő ülésén jóváhagyja a jegyzőkönyvet.
            
            
               7. cikk
            
            
               A vízumkönnyítési vegyes bizottság határozatai és ajánlásai
            
            
               (1)A vízumkönnyítési vegyes bizottság a két fél közös megegyezésével hoz határozatokat.
            
            
               (2)A vízumkönnyítési vegyes bizottság határozatai a „határozat” elnevezést kapják, amelyet egy sorszám, valamint a határozat tartalmának leírása követ. A határozat hatálybalépésének időpontját is fel kell tüntetni. A határozatokat a vízumkönnyítési vegyes bizottság azon képviselői írják alá, akik a felek meghatalmazott képviselőiként járhatnak el. A határozatok két példányban készülnek, és mindkét változat egyformán hiteles.
            
            
               (3)Az (1) és (2) bekezdés értelemszerűen alkalmazandó a vízumkönnyítési vegyes bizottság ajánlásaira is.
            
            
               8. cikk
            
            
               Ráfordítások
            
            
               (1)Mindkét fél maga viseli a vízumkönnyítési vegyes bizottság ülésein való részvétellel kapcsolatban felmerülő költségeit, beleértve a személyzeti, utazási és ellátási kiadásokat, illetve a postai és telekommunikációs kiadásokat.
            
            
               (2)Az ülések szervezésével kapcsolatban felmerülő egyéb kiadásokat alapvetően az ülést vendégül látó fél fedezi.
            
            
            
               9. cikk
            
            
               Igazgatási eljárások
            
            
               (1)Eltérő megállapodás hiányában a vízumkönnyítési vegyes bizottság ülései nem nyilvánosak.
            
         
         
            
               (2)A vízumkönnyítési vegyes bizottság jegyzőkönyvei és egyéb dokumentumai bizalmasan kezelendők.
            
            
               (3)A két társelnök közös megegyezésével a felek és a tagállamok tisztviselőin kívül más résztvevők is meghívást kaphatnak, és ugyanolyan titoktartási követelményeknek kell eleget tenniük.
            
            
               (4)A felek nyilvános tájékoztatókat rendezhetnek, illetve más módon is tájékoztathatják a nyilvánosságot a vegyes bizottság üléseinek eredményeiről.
            
            
               az Európai Unió részéről
                     az Örmény Köztársaság részéről
            
            
               AZ EU-ÖRMÉNYORSZÁG VIZUMKÖNNYÍTÉSI MEGÁLLAPODÁS IGAZGATÁSÁVAL FOGLALKOZÓ VEGYES BIZOTTSÁG ELJÁRÁSI SZABÁLYZATÁHOZ CSATOLT EGYÜTTES NYILATKOZAT
            
            
               A megállapodás folyamatos, összehangolt és helyes végrehajtása érdekében az Örmény Köztársaság, az Európai Bizottság és a tagállamok a vegyes bizottság hivatalos ülései között informálisan tartják a kapcsolatot a sürgős kérdések rendezése érdekében. A vegyes bizottság következő ülésén beszámolnak ezekről a kérdésekről és az informális kapcsolattartásról.